**O B R A Z L O Ž E N J E**

**Odluke o osnivanju kulturnih vijeća**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o osnivanju kulturnih vijeća je članak 20. Zakona o kulturnim vijećima i financiranju javnih potreba u kulturi (Narodne novine 83/22). Stavkom 1. navedenog članka je propisano da se vijeća osnivaju za područje županije i grada koji ima više od 10.000 stanovnika. Stavkom 4. je propisano da akt o osnivanju vijeća iz stavaka 1., 2. i 3. toga članka donosi predstavničko tijelo jedinice lokalne i područne (regionalne) samouprave, dok je stavkom 5. propisano da se aktom o osnivanju utvrđuje broj vijeća i njihov djelokrug, broj članova vijeća, zadaće, način rada i odlučivanja vijeća sukladno tom zakonu.

Člankom 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

U Gradu Zagrebu djeluje devet kulturnih vijeća čiji su članovi imenovani 12. studenoga 2021. (Službeni glasnik Grada Zagreba 27/21) sukladno Odluci o osnivanju kulturnih vijeća (Službeni glasnih Grada Zagreba 22/04, 7/09 i 16/13).

Dana 26. srpnja 2022. stupio je na snagu Zakon o kulturnim vijećima i financiranju javnih potreba u kulturi (Narodne novine 83/22, dalje u tekstu: Zakon). Danom stupanja na snagu tog Zakona je, između ostalog, prestao važiti Zakon o kulturnim vijećima (Narodne novine 48/04, 44/09 i 68/13).

Sukladno Zakonu kulturna vijeća su (dalje u tekstu: vijeća) stručna savjetodavna tijela koja se osnivaju za pojedina područja i djelatnosti umjetničkog i kulturnog stvaralaštva, radi predlaganja ciljeva kulturne politike i mjera za njezino provođenje, ostvarivanje utjecaja kulturnih djelatnika i umjetnika na razvoj kulture i umjetnosti, a posebno za predlaganje i stručno vrednovanje programa i projekata u kulturi od interesa za Grad Zagreb, za koja se sredstva osiguravaju iz proračuna Grada Zagreba. Odlukom se određuje broj vijeća, djelokrug, broj članova vijeća, postupak izbora, imenovanja i razrješenja članova vijeća, zadaće, način rada i odlučivanja vijeća i druga pitanja od značenja za njihov rad. Prijedlogom Odluke u Gradu Zagrebu se osnivaju devet vijeća i to: vijeće za muzejsku djelatnost, vijeće za knjižničnu i nakladničku djelatnost te književne programe, vijeće za audiovizualnu (filmsku) djelatnost, vijeće za dramsku (kazališnu) i plesnu umjetnost, vijeće za glazbenu umjetnost, vijeće za vizualnu (likovnu) umjetnost, vijeće za interdisciplinarne i nove umjetničke i kulturne prakse, vijeće za kulturno-umjetnički amaterizam te vijeće za djelatnost centara za kulturu. Prijedlogom odluke propisuje se da gradonačelnik može u slučaju transverzalnih i interdisciplinarnih projekata imenovati povjerenstvo.

U prijedlogu odluke se propisuje i postupak imenovanja članova vijeća. Gradonačelnik pokreće postupak imenovanja članova vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana pojedinog vijeća. Javni poziv objavljuje se na mrežnim stranicama Grada Zagreba, a rok za podnošenje prijedloga ne može biti kraći od 15 dana od dana njegove objave. Na temelju pristiglih prijedloga gradonačelnik odlukom imenuje predsjednika i članove vijeća vodeći računa o njihovoj stručnosti na četiri godine.

Prijedlogom odluke se uređuju slučajevi razrješenja člana vijeća i prije isteka vremena iz zakonskih razloga te njihova obveza izuzimanja iz raspravljanja i odlučivanja, kao i donošenje poslovnika o radu kojim pobliže uređuje način rada, a javnost rada vijeća ostvaruje se objavljivanjem zapisnika o radu vijeća na mrežnim stranicama davatelja financijskih sredstava odnosno Grada Zagreba.

Također, prijedlogom odluke se propisuje da članovi vijeća s prebivalištem izvan Grada Zagreba imaju pravo na naknadu putnih troškova i troškova smještaja kada prisustvuju sjednicama vijeća. Članovi vijeća imaju pravo na naknadu za rad sukladno odluci gradonačelnika.

Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o osnivanju kulturnih vijeća provodi se internetsko savjetovanje u razdoblju od 11. siječnja do 9. veljače 2023.

Sukladno navedenom predlaže se donošenje Odluke o osnivanju kulturnih vijeća, kao u prilogu.

**III. SREDSTVA ZA PROVOĐENJE ODLUKE**

Za provođenje ove Odluke osigurana su sredstva u Proračunu Grada Zagreba za 2023.

**IV. OBRAZLOŽENJE ODREDABA PRIJEDLOGA ODLUKE**

**Člankom 1**. određuje se predmet odnosno Odlukom se uređuju kulturna vijeća kao stručna savjetodavna tijela za pojedina područja i djelatnosti umjetničkog i kulturnog stvaralaštva, radi predlaganja ciljeva kulturne politike i mjera za njezino provođenje, ostvarivanje utjecaja kulturnih djelatnika i umjetnika na razvoj kulture i umjetnosti, a posebno za predlaganje i stručno vrednovanje programa i projekata u kulturi od interesa za Grad Zagreb, za koja se sredstva osiguravaju iz proračuna Grada Zagreba. Također, utvrđuje se broj vijeća, djelokrug, broj članova vijeća, postupak izbora, imenovanja i razrješenja članova vijeća, zadaće, način rada i odlučivanja vijeća i druga pitanja od značenja za njihov rad.

**Člankom 2.** propisuju se zadaće kulturnih vijeća odnosno dakontinuirano prate i razmatraju stanje u područjima kulturnog i umjetničkog stvaralaštva, pružaju stručnu pomoć pri donošenju i provedbi godišnjih i dugoročnih programa javnih potreba u kulturi od interesa za Grad Zagreb i njihova financiranja, sudjeluju u utvrđivanju kulturne politike Grada Zagreba te u tu svrhu daju stručne podloge i mišljenja nadležnom upravnom tijelu za kulturu, stručno vrednuju i ocjenjuju programe i projekte prijavljene na javni poziv, predlažu kriterije vrednovanja programa i projekta, daju mišljenja i prijedloge vezane uz predlaganje ciljeva kulturne politike Grada Zagreba i njezino provođenje te i obavljaju i druge poslove predviđene zakonom. Također, o svojim zaključcima i prijedlozima vijeća pisano izvještavaju gradsko upravno tijelo nadležno za kulturu.

**Člankom 3**. propisuje se osnivanje devet vijeća za pojedina područja i djelatnosti, te mogućnost osnivanja povjerenstva gradonačelnika u slučaju transverzalnih i interdisciplinarnih projekata.

**Člankom 4.** propisuje se broj članova vijeća te da se u vijeća za članove imenuju umjetnici, stručnjaci i kulturni djelatnici istaknuti u područjima umjetnosti i kulture te da u radu vijeća sudjeluju bez prava odlučivanja službenici gradskog upravnog tijela nadležnog za kulturu.

**Člankom 5.** propisuje senačin imenovanja članova vijeća odnosno da gradonačelnikpokreće postupak imenovanja članova vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana vijeća za svako pojedino područja djelovanja vijeća. Također, propisuje se objavljivanje javnog poziva kao i rok za podnošenje prijedloga.

**Člankom 6.** propisuje se da se članovi vijeća imenuju na četiri godine te razloge razrješenja člana vijeća prije isteka mandata.

**Člankom 7**. propisuje se da vijeće donosi poslovnik o radu kojim pobliže uređuje način rada, te da se javnost rada vijeća ostvaruje se objavljivanjem zapisnika o radu vijeća na mrežnim stranicama davatelja financijskih sredstava.

**Člankom 8**. propisuje se dužnost izuzeća članova vijeća od raspravljanja i odlučivanja te dužnost potpisivanja izjave o nepristranosti i povjerljivosti kao i izjave o nepostojanju sukoba interesa.

**Člankom 9.** propisuje se pravo na naknadu putnih troškova i troškova smještaja članova vijeća kao i pravo na naknadu za rad sukladno odluci gradonačelnika.

**Člankom 10.** propisuje se da stručne, administrativne, tehničke i druge poslove za kulturna vijeća obavlja gradsko upravno tijelo nadležno za kulturu.

**Člankom 11.** propisuje se da stupanjem na snagu te odluke prestaje važiti Odluka o osnivanju kulturnih vijeća (Službeni glasnik Grada Zagreba 22/04, 7/09 i 16/13).

**Člankom 12.** propisuje se dan stupanja na snagu odluke, sukladno članku 120. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispr., 2/17, 9/17-pročišćeni tekst, 13/18, 20/18-ispr., 2/19, 8/21, 11/21- pročišćeni tekst i 17/21-ispr.), kojim je propisano da odluke i drugi opći akti stupaju na snagu najranije osmoga dana od dana objave.